Kako je televizija promijenila nas i kako smo mi promijenili televiziju?
U zadnjih 50 godina, televizija je pomogla u širenju društvenih ideja, posebice u zemljama u razvoju
Od 1996., 21. studenog je Svjetski dan televizije kojim se odaje priznanje ulozi koju je televizija odigrala u svraćanju pozornosti svijeta na sukobe i prijetnje miru i sigurnosti, kao i njenom potencijalu u širenju znanja o drugim velikim problemima, posebice ekonomskim, socijalnim i zdravstvenim U ožujku 1996. godine Glavna skupština Ujedinjenih naroda je proglasila 21. studenog svjetskim Danom televizije. Time se odalo priznanje ulozi koju je televizija odigrala u svraćanju pozornosti svijeta na sukobe i prijetnje miru i sigurnosti, kao i njenom potencijalu u širenju znanja o drugim velikim problemima, posebice ekonomskim, socijalnim i zdravstvenim, kažu dužnosnici UN-a. Prvi su televizori napravljeni tijekom dvadesetih godina prošlog stoljeća. Tijekom druge polovice 20. stoljeća njena je uloga sve više rasla, sve dok to nije konačno postao najšire korišten telekomunikacijski medij za vijesti i zabavu, s globalnim dosegom. Janis Karklins, pomoćnik direktora UNESCO-a kaže da svjetski dan televizije slavi utjecaj i snagu TV-a: "Televizija ne zahtijeva pismenost i pruža informacije u svim vizualnim oblicima, za koje ne treba posebna sposobnost razumijevanja. Dan televizije podcrtava snagu televizije i njenu ulogu u usredotočavanju pažnje javnosti na mnoge izazove svijeta - ekonomske, kulturne, upravne -, te probleme sa slobodom govora." Tijekom proteklih 50 godina, kaže on, televizija je pomogla širenju novih duštvenih ideja, posebice u zemljama u razvoju. Karklins kaže da je televizija bila posebice efikasna u mobilizaciji svijeta za različite ciljeve: "Na primjer u Africi, televizija je usmjerila pomak društava ka postkolonijalnoj neovisnosti, političkom pluralizmu i ekonomskoj liberalizaciji, te tijekom osamdesetih i devedesetih pomogla u uobličavanju demokratizacije u istočnoj Europi. Takodjer, televizija je pomogla u kampanji borbe protiv HIV i AIDS-a." Kao i druge nove tehnologije, kaže Janis Karklins, očekuje se da će televizija nastaviti sa svojim daljnjim razvojem i utjecanjem na nas: "Svijet je postao umrežen i televizija je dio te mreže, i sve se više pomiče na mobilne uredjaje, što je povezano s tehnološkim platformama kao što su satelitska i kablovska televizija. Ta će konvergencija pospješiti utjecaj televizije na razvoj demokracije i političkog sudjelovanje gradjana. TV će zasigurno i dalje igrati ključnu ulogu u širenju informacija u sve dinamičnijem svijetu u kojem živimo." Anthony Smith, autor knjige o svjetskoj povijesti televizije, kaže da ljudi danas ne ovise o televiziji kao što je to bilo tijekom pedesetih i šezdesetih godina: "Televizija je došla i skoro otišla, i u 50 godina je skoro potpuno nestala u onom obliku u kojem je znamo. Gledatelji danas imaju na raspolaganju druge medije koji im plijene pažnju. TV je izvor informacija ali vrlo tanak. Mislim da većina ljudi kad je zainteresirana za nešto, ode pogledati internetske stranice o tome, i jedne ili dvije preostale dobre dnevne novine. Mnogo manje će ljudi gledati televiziju, i prikupit će informacije iz mnogo više izvora nego prije." Smith primjećuje da sve veci broj ljudi više nisu samo potrošači medija. Oni i sami prave i šalju svoje vlastite video, audio i tekst poruke jedni drugima. U tako bogatom okruženju televizija konstantno redefinira svoju ulogu, dok se otkrivaju novi načini stvaranja i širenja podataka.